钦定古今图书集成/明伦汇编/官常典/第797卷 > 韩镛
## 钦定古今图书集成/明伦汇编/官常典/第797卷 > 韩镛

按《元史》本传：“镛字伯高，济南人。延祐五年中进士第，
授将仕郎，翰林国史院编修官，寻迁集贤都事。泰定
四年，转国子博士，俄拜监察御史。当时由进士入官
者仅百之一，由吏致位显要者常十之九。帝乃欲以
中书参议传岩起为吏部尚书，镛上言：‘吏部掌天下
铨衡，岩起从吏入官，乌足尽知天下贤才？况尚书秩
三品，岩起累官四品耳，于法亦不得陞’。”制可其奏。天
历元年，除佥浙江廉访司事，击奸暴，黜贪墨，而特举
乌程县令。《干文传》治行为诸县最，所至郡县为之肃
然。二年，转江浙财赋副总管。至顺元年，除国子司业，
寻迁南行台治书侍御史。顺帝初，历佥宣徽及枢密
院事。至正二年，除翰林侍讲学士。既而拜御史，以刚
介为时所忌。言事者诬劾其赃私，乃罢去。五年，台臣
辨其诬，遂复起参议中书省事。七年，朝廷慎选守令，
参知政事魏中立言于帝：“当今必欲得贤守令，无加
镛者。”帝乃特署镛姓名，授饶州路总管。饶之为俗尚
鬼，有觉山庙者，自昔为妖，以祸福人，为盗贼者，事之
尤至，将为盗，必卜之。镛至，即撤其祠宇，沉土偶人于
江。凡境内淫祀有不合祀典者，皆毁之。人初大骇，已
而皆叹服。镛知民可教，俾俊秀入学宫，求宿儒学行
俱尊者，列为《五经》师。旦朔必幅巾深衣以谒先圣，月
必考订课试，以示劝励。每治政之暇，必延见师生，与
之讲讨经义。由是人人自力于学，而饶之以科第进
者，视他郡为多。镛居官廨，自奉淡泊，僚属亦皆化之。
先是，朝使至外郡者，官府奉之甚侈，一不厌其所欲，
即御之，往往腾谤于朝。其出使于饶者，镛延见郡舍
中，供以粝饭，退皆无有后言。其后有旨，以织币脆薄，
遣使笞行省臣及诸郡长吏，独镛无预。镛治政虽细，
其详密多类此。十年，拜中书参知政事。十一年，丞相
脱脱在位，而龚伯遂辈方用事，朝廷悉议更张，镛有
言，不见听。人或以镛优于治郡，而执政非其所长，遂
出为甘肃行省参知政事。及脱脱罢，用事者悉诛，而
镛又独免祸。乃迁西行台中丞，殁于官。